寄裴吳江
作者：劉敞
朝代：宋

paragraphs: 王喬一雙鳧，乃是尚方履。
誤逐閶闔風，飄然太湖水。
湖水連天涯，茫茫湛清輝。
秋來興不盡，似欲都忘歸。
玉疊鱠如雪，碧壺酒若澠。
醉輒問左右，何如張季鷹。
君乃蓬邱人，神仙有名籍。
不應自放浪，久爲塵中客。
我頃卧廣陵，西風見白髪。
八月觀海濤，壯心謝超越。
因欲解印綬，從君五湖遊。
功名非所及，爲具鴟夷舟。